大暑同蔣明亞叟熙載夜登清微亭
作者：傅察
朝代：宋

paragraphs: 土潤伏新金，陽歊困亭午。
曦御駐征驂，朱光徹厚土。
鳥雀噪階除，蛙蚓鳴草莽。
簿領抗塵容，茅簷庇環堵。
蜂蠆亂繩床，蚊蟁隱雷鼓。
椶拂徒爾爲，青蠅敢予侮。
避喧空百慮，對食但三吐。
舉箑未搖風，揮汗已成雨。
那能整冠巾，誰復對賓主。
豈惟眩生花，坐覺氣如縷。
南方有高樓，兀然蔽華宇。
摳衣倦躋攀，策杖愁傴僂。
俄頃叩雲端，飄蕭開洞府。
新凉颯爾来，舊暑脱然愈。
清池涌波瀾，疏星穿牖戶。
夜氣襲冰霜，月明粲珪組。
烏鵲倦還飛，遊魚清可数。
珍菓走金盤，清談揮玉麈。
群籟正囂囂，幽夢方栩栩。
何當食瓊漿，一夕生毛羽。